google/wiki40b huggingface dataset:
Pembius

Utseende

En middelsstor, spinkel, mørk trebukk med forkortede dekkvinger. Antennenes indre del og dekkvingene er lysere. Antennene er tynne og litt kortere enn kroppen. Pronotum er sylindrisk, lengre enn bredt. Dekkvingene er smale og forkortede og dekker ikke bakkroppen, flygevingene (bakvingene) stikker ut bak dekkvingene og gjør at disse billene overflatisk minner om veps. Bakbeina er lange og tynne.

Utbredelse

Arten er utbredt i Sør-Afrika.
Galleberg

Selskapet, som ble startet av Jørgen Galleberg i 1922, holder i dag til i Industriveien på Skedsmokorset. Galleberg distribuerer FMCG på det norske markedet, og er i dag representert innen kategoriene sukkervarer, snack & kjeks, mat & drikke, livsstil og husholdning. De mest kjente merkevarene er Ricola, Vekk i Morgen, Duracell, Plumbo, Sweetfire, Hockeypucker, Draumur, Toblerone, Øffer, Rootfruit, Zeta, Walkers, Mr. Freeze, Teatox og N'eat.
Galleberg er merkevareeiernes eksklusive distributør i Norge, og verdikjeden innbefatter transport, import, fortolling, vareregistrering, kjedeforhandlinger, kategoriutvikling, marketing, operativt salg og merchandising. Galleberg navnet kommer fra stedet Galleberg i Sande i Vestfold. Navnet kommer fra en av Galleberg gårdene og det er familie med konsernets grunnlegger som eier og driver de gårdene i dag.
Sarpsborg Bandyklubb

Meritter

Sarpsborg Bandyklubb har ett norgesmesterskap på seniornivå. Det kom da klubben slo Drafn fra Drammen med 5-1 i finalen på Sarpsborg stadion 8. mars 1992. Laget hadde også vunnet seriemesterskapet samme år. Sarpsborg har i tillegg tapt NM-finale to ganger, i 1993 og 2003.
Sarpsborg Bandyklubbs mest kjente spillere gjennom tidene er Christer Lystad, som innehar norgesrekorden i antall landskamper, og russeren Vladimir Plavunov, som flere ganger ble kåret til verdens beste bandyspiller.
Point Lisas gasskraftverk

Point Lisas gasskraftverk er et varmekraftverk i Trinidad og Tobago. Det har en installert produksjonskapasitet på 779 MW, fordelt på 2 x 20 MW, 4 x 86 MW, 3 x 63 MW, og 2 x 104 MW blokker av ulik teknologi, stort sett gassturbiner. Anlegget ble påbegynt omkring 1975, og stod ferdig i 2007. Brenselkilden er naturgass.
Operatør er PowerGen Company of Trinidad & Tobago, og utstyret og arbeid er levert av General Electric, Siemens, m.fl.
Hagatunnelen (Samnanger)

Hagatunnelen var en veitunnel på fylkesvei 316 i Samnanger kommune i Hordaland. Den var ca. 24 meter lang. Tunnelen ble fjernet i forbindelse med utbedring av veien.
Rickmansworth

Etymologi

Navnet Rickmansworth kommer fra det angelsaksiske navnet Ryckmer, en lokal landeier, og worth har betydningen en gård eller palisade. I Domesday Book for 1086 ble byen nedtegnet som herregården Prichemaresworde. Andre stavinger er Rykemarwurthe (1119–46), Richemaresworthe (1180), Rykemerewrthe (1248), Richemereworthe (1259), Rikesmareswrth (1287), Rikmansworth (1382), Rikmeresworth (1396) og Rykemerysworth (1418).
Alexander Korda

Nakgrunn

Korda ble født som Sándor László Kellner i Østerrike-Ungarn, som den eldste av fire brødre i en jødisk familie. Som ung ble han feilbehandlet for en øyelidelse, og tilbrakte resten av livet bak tykke brilleglass. Han likte å fordype seg i bøker, og hadde et nærmest fotografisk minne. Som trettenåring mistet han sin far. Ikke lenge etter flyttet han til Budapest, der han begynte å skrive noveller for en avis. Som sekstenåring jobbet han fulltid som reporter, samtidig som han fortsatte som forfatter og anmelder. Det var på denne tiden han tok navnet Korda.
Ferjesambandet Volda–Folkestad

Volda–Folkestad er et ferjesamband på Riksvei 651 som krysser Voldsfjorden mellom Volda og Folkestad i Volda kommune på Sunnmøre. Sambandet er siden 2006 drevet av Norled. Ferja MF «Folkestad» trafikkerer strekningen. Overfarten tar 15 minutter. Før Kvivsvegen ble åpnet var sambandet del av Europavei 39.
Sambandet har siden 2001 vært blant de 20 mest trafikkerte ferjesambandene i Norge.
AT&T Pebble Beach National Pro-Am 2006

AT&T Pebble Beach National Pro-Am 2006 var en golfturnering på PGA-touren som ble arrangert i Pebble Beach i California 6. til 12. februar 2006.
AT&T Pebble Beach National Pro-Am ble spilt første gang i 1937 under navnet National Pro-Amateur Golf Championship. Opprinnelig var Bing Crosby vert for turneringen, som er kjent for sin «pro-am»-konkurranse, hvor lag med profesjonelle og amatører, hovedsakelig kjendiser, spiller sammen. AT&T ble tittelsponsor i 1986.
Phil Mickelson var tittelforsvarer. Premiepotten var $ 5 400 000 dollar og fordeles med $ 972 000 til førsteplass, $ 583 200 til annenplass og $ 367 200 til tredjeplass.

Pro-am

I 2006 deltok blant andre Michael Bolton, Tom Brady, Eric Close, Carson Daly, Kenny G, Andy Garcia, Thomas Gibson, Samuel L. Jackson, Rush Limbaugh, George Lopez, Bill Murray, Craig T. Nelson, Chris O'Donnell, Dennis Quaid, Ray Romano, Justin Timberlake, Donald Trump, Mark Wahlberg og James Woods.
Alastos

Utseende

Middelsstore, avlange, brunlige trebukker. Antennene er tynne og lengre enn kroppen, pronotum avrundet, dekkvingene jevnbrede. Beina er middels lange med nokså slanke lår.
Dekkvingene har en bred, opphøyd lengderibbe og svarte tegninger.

Utbredelse

Artene lever fra Costa Rica i nord til Bolivia i sør.
Kirsebærplukking

Kirsebærplukking kan være plukking av modne kirsebær fra juli til september, eller begrepet kan brukes i overført betydning (engelsk:cherry picking), om å plukke ut de fakta som støtter en bestemt oppfatning samtidig som man overser fakta som motsier dette. Denne formen for tankefeil er en form for undertrykking av bevis, og kan være bevisst eller ubevisst.
Begrepet brukes blant annet innen politikk, forskning og økonomi om standpunkter som underbygges av utvalgte data. Håndplukking er et annet norsk ord som brukes i samme betydning.

Politikk

Problemet forekommer særlig innen politikk der kort tid kan gjøre det vanskelig å avgjøre om de dataene man blir presentert er representative for hele saken eller bare representerer et utvalg. Når det argumenteres for en sak er det ikke unormalt å kun nevne argumenter og data som støtter saken, for slik å "vinne debatten" mer enn å opplyse saken. Dersom argumentene som nevnes er statistisk tvilsomme eller ugyldige, kan de bidra til å villede, og kirsebærplukking anses derfor som en uærlig taktikk. En utfordring innen politikk er at argumenter vektlegges forskjellig slik at de som baserer sine meninger på få men "viktige" data kan anklages for kirsebærplukking.

Klima

Kirsebærplukking kan ha bidratt til å skape flere klimaskeptikere ved å ta utgangspunkt i det svært varme El Niño-året 1998, for så å vise at temperaturen ikke økte frem til 2013.

Medisin

En doktoravhandling av Louise Berendt viste at i 61 av 95 offentlig fiansierte danske kliniske studier var det forskjell mellom det forskerne hadde fått tillatelse til å undersøke og det de publiserte. I løpet av studiene endret over 50%  av forskerne på forutsetningene slik at resultatene ble enklere å publisere, f.eks. at de publiserte bare et positivt sluttresultat uten å ta med hvordan pasientene reagerte i løpet av forskningsperioden.
Innen alternativ medisin har anekdoter, kirsebærplukking, påstander om gamle tradisjoner etc. vært brukt for å gi inntrykk av at alternative metoder virker bedre enn det er dekning for.
Dm8

Historie

I slutten på 1950-årene besluttet jernbaneselskapsledelsen i den statlige VR å modernisere lokomotiv- og vognparken som for det mest besto av damplokomotiver og trekkvogner, og dermed vil ha nyere teknologi som dieselmaskineri og motorvognsett. I 1961–1962 sendte VR en ordre til jernbaneprodusenten Valmet om å bygge tolv nye togsett, disse ble levert tre år senere i 1964-65. Betegnelsen på de nye togsettene ble deretter Dm8 med nummerering 5001-5012 for motorvognene og 5501-5512 for mellomvognene. Valmet hadde oppbygd egne ekspertise på tidlige motorvogn som Dm3/Dm4 og Hr11, og kunne deretter leverte produkter som skulle fungere utmerket i tjeneste for de finske jernbanepersonell.
Dm8-togsettene fikk sin faste base i den finske hovedstaden Helsingfors, og ettersom disse kunne kobles sammen til et tog på to togsett hver på tre vogn, avløste disse lokomotivstrukkede ekspresstogene til byene Tammerfors, Vasa, Uleåborg, Jyväskylä, Kupio og Nyslott hvor disse gjorde suksess i trafikk med sin høy hastighet på opptil 140 km/t og behagelige reisekomfort for reisende. I 1972 ble Dm8-togene avløst av lokomotivstrukkede tog, og deretter flyttet til sekundære trafikk fra Åbo og Helsingfors til ulike byer deriblant Vasa, Pori og Nyslott, sammen med de nyere Dm9-togene som de kan samkjøres med. I 1980-årene ble det besluttet at togene skal utrangeres, og de siste togene ble kjørt for sist gang i 1987.
Ingen av Dm8-togsettene bevart for ettertiden. I forbindelse med utrangeringen ble 5003-5004 togsettet sendt til det finske jernbanemuseet i Hyvinge hvor det deretter var ble lagret i en togshall som viste seg å være i dårlig forfatning. Et takkollaps gjorde alvorlige skader på togsettet, som deretter måtte overføres til Hyvinge reparasjonsverksted, etter lang tids opphold uten å være beskyttet mot elementene var forfallet kommet så langt at det måtte hugges opp i 2008.

Konstruksjon

Togsettet besto av to motorvogn og en mellomvogn, med én italienskbygd dieselmotor fra produsenten Breda i hver motorvogn, plassert forrest i underste del med eksosrør og radiator montert på taket lik bak førerhuset som har en «snute» forut. Til sammen gir disse motorene som overført sin drivkraft til den forreste boggien, en samlet effekt på 1010 hestekrefter eller 753 kW, og dette muliggjorde høy akselerasjon og hastighet opptil 140 km/t med å ha lav aksellast ned til 14,7 tonn, selv om maksvekten er på 15,5 tonn. Dette var mulig ved å ha en så lett konstruksjon som mulig selv om den er oppført i stål med tynneplater og solide ribber.
Det var mulig å koble opptil tre togsett inn i et tog, og Dm8 kunne samkjøres med nyere Dm9. I kontrast til Dm9 hadde Dm8 færre seter, bare 187 seter mot opprinnelige 232 seter for de første Dm9 togsettene. Som Dm9 hadde man også den samme motortypen, Isotta Frachini/Breda D19/SC12P hvis liknende typer også var benyttet som motor i den italienske halvøya.
RV «Knorr»

Historie

Skipet er oppkalt etter Ernest R. Knorr, en hydrograf og kartograf ansatt som sjef for kartleggingstjenesten i den amerikanske marinen fra 1860. Han var ansvarlig for marinens første systematiske kartleggingsprosjekt fra 1860 til 1885. 
«Knorr» ble bygget som et forskningsskip for den amerikanske marinen, som et «Auxiliary General-purpose Oceanographic Research vessel» (AGOR). Hun var opprinnelig utstyrt med to Voith Schneider-propeller, som gjorde henne svært manøvrerbar, om enn forholdsvis treg. Skroget har isforsterket baug, selv om det ikke har isbryterkapasiteter. 
I 1989 ble skipet dokksatt, og heist på land. Her ble skipet kuttet i to, og skroget forlenget med ti meter. Voith Schneider-propellene ble byttet ut til fordel for tre Z-drev (to hovedrev akter, én baugpropell forut) med diesel-elektrisk drift. Dette gjorde skipet noe hurtigere, og reduserte også uønskede vibrasjoner i skroget under seilas. Evnen til å holde en gitt posisjon i vannet ble også ivaretatt. Skipet fikk i 2003 installert et nytt automatisk dynamisk posisjoneringssystem, levert av Kongsberg Marine. Dette systemet gjør at skipet kan holde en bestemt posisjon i vannet med svært stor nøyaktighet.
Khmerfolket

Khmerfolket (ខ្មែរ),  er den dominerende etniske gruppen i Kambodsja, som står for ca. 90 % av de 14 800 000 menneskene i landet. De snakker khmerspråk, som er en del av den større språkfamilien Mon-khmer som finnes i hele Sørøst-Asia. Flertallet av khmerene er tilhengere av den særegne khmerbuddhismen, en svært synkretisk versjon som blander elementer av theravadabuddhismen, hinduismen, animisme og forfedrekultisme. Betydelige populasjoner av khmerene bor i tilstøtende områder i Thailand (Nord-khmer) og Mekongdelta-regionen i nabolandet Vietnam (Khmer Krom).
Chicxulubkrateret

Chicxulubkrateret (IPA-uttale: /tʃʼikʃuluɓ/) er et nedslagskrater, hvor den ene halvdelen ligger under jorda inne på Yucatánhalvøya i Mexico, mens den andre halvdelen ligger under havet utafor halvøya. Sentrum av krateret ligger omtrent ved byen Chicxulub. Undersøkelser har vist at nedslaget fant sted i den siste delen av krittida, for 66 millioner år siden. Dette sammenfaller i tid med Kritt-paleogen-utryddelsen som utryddet 75% av dyre- og plantearter på jorda, inkludert dinosaurene. 
Krateret har en diameter på 150 kilometer, og er 20 kilometer dypt. Det er det nest største kjente nedslagskrateret på jorda. Chicxulubkrateret ble oppdaget av geofysikerne Antonio Camargo og Glen Penfield på 1970-tallet som følge av oljeleting. I 2016 ble det tatt boreprøver av selve nedslagsområdet på flere hundre meters dybde. Undersøkelsene av boreprøvene bekreftet teoriene om dette nedslagets effekt.

Nedslaget og følgene

Meteoritten, eller Chicxulub-asteroiden, anslås å ha vært omtrent minst 11 kilometer og kanskje så stor som 81 kilometer i diameter. Nedslaget framkalte enorme tsunamier som bevegde seg i alle retninger. Støv og andre partikler nådde høyt opp i atmosfæren, hvor de blokkerte for sollyset. Det etterfølgende, kraftige temperaturfallet overalt på jorda tilsvarer den atomvinteren som ville blitt følgen av en atomkrig.

Dinosaurenes utslettelse

Tidspunktet for meteorittnedslaget stemmer godt overens med teorien til fysikeren Luis Alvarez, og sønnen hans, geologen Walter Alvarez, som kan forklare utslettelsen av dinosaurene. De påstår at det voldsomme fallet i antallet arter (også for andre arter enn dinosaurene) kan være forårsaka nettopp av en meteoritt på denne størrelsen.
Hovedbeviset ligger i et tynt, iridiumholdig lag, som adskiller krittidas lag fra paleogen overalt på jorda (K/Pg-grensa). Iridium er et sjeldent metall på jorda, men er vanlig i meteoritter. Man forestiller seg at begivenhetsforløpet i forbindelse med nedslaget er helt eller delvis skyld i det voldsomme tapet av arter nettopp ved overgangen mellem krittida og tertiærtida. Selv om det fortsatt er strid om hendelsen, er Alvarez' nedslagsteori den som i dag er akseptert av de fleste forskere.
Valravn

Valravn er ifølge dansk folketro en mann som er blitt forvandlet til en ravn. Han kan bare befris fra trolldommen ved å drikke blod fra et spedbarn (guttebarn).
Fortellingene om valravnen er blant annet kjent fra to danske middelalderballader om riddere som blir omskapt til «den vilde ravn». Forestillingene er nært beslektet med den sør-skandinaviske troen på varulver. I andre fortellinger blir valravnen beskrevet som et fabeldyr som er halvt fugl (ofte en ravn) og halvt vilt dyr, som jakter etter spedbarnsblod på øde steder. I heraldikken er valravnen nettopp halvt ulv, halvt ørn. Den danske adelsslekten Ulfeldt brukte en rød valravn på hvit bunn i deres våpen.
Opprinnelsen til navnet er usikkert, men koplingen til «val», de falne på slagmarken i norrøn mytologi, og «valplass», er tvilsom. Det er heller ikke sannsynlig at det er en forvanskning eller omskrivning av førsteleddet i varulv og varbjørn der var betyr »mann».

Annet

Valravn er også navn på et rockeband fra København. Det platedebuterte i 2007 og henter inspirasjon fra nordisk natur og musikktradisjon. Gruppa spiller også middelaldermusikk uten moderne instrumenter og elektronikk. Da kaller den seg Virelai.
Norges største radiokanaler

Norges største radiokanaler er en liste over norske radiokanaler, rangert etter markedsandeler. Frem til 2017 omfattet listen kun de fem riksdekkende radiokanalene NRK P1, NRK P2, NRK P3, P4 Radio Hele Norge og Radio Norge. I 2017 ble det norske radionettet digitalisert, da DAB+ overtok for det tidligere FM-nettet. Overgangen til digitalradio har gjort en rekke tidligere regionale og lokale radiostasjoner riksdekkende, og denne oversikten er endret i takt med dette.

Bakgrunn

Fram til 1984 var NRK P1 landets eneste, riksrekkende radiokanal, og en slik oversikt er derfor lite hensiktsmessig før dette. NRK P2 ble deretter etablert på Tyholt i Trondheim og fikk i 1993 følge av NRK P3. Samme år kom landets første riksdekkende kommersielle radiokanal, P4 Radio Hele Norge. Kanalen etablerte seg raskt som en betydelig konkurrent til NRK og kapret nesten hver fjerde lytter. 
I 2004 tok Kanal 24 over P4s konsesjon på FM4-nettet, landets største kommersielle radionett. Kort tid etter fikk P4 konsesjon til å sende på det noe mindre FM5-nettet. Kanal 24 varslet at de ville utfordre P4s dominerende rolle i det kommersielle radiomarkedet, men lyktes ikke med å kapre mer enn 3–5 prosent av markedet. I 2008 tok SBS Radio Norge over aksjemajoriteten i Kanal 24 og endret navnet til Radio Norge. Samtidig kuttet kanalen halve staben og brukte mer tid på musikk «fra de siste fire tiår», som kanalen bruker i sin markedsføring. I løpet av få uker klarte Radio Norge å øke markedsandelen markant.
I 2017 ble det norske radiomarkedet gradvis endret i takt med overgangen fra FM-nettet til DAB+-nettet. Med digitaliseringen ble en rekke radiokanaler tilgjengelige nasjonalt på lik linje med de fem opprinnelige nasjonale radiokanalene. Den digitale overgangen fullføres 13. desember 2017, og FM-nettet slukkes kort tid etter.
Dadra og Nagar Haveli

Dadra og Nagar Haveli (gujarati: દાદરા અને નગર હવેલી, marathi: दादरा आणि नगर हवेली, portugisisk: Dadrá e Nagar-Aveli) er et av Indias forbundsterritorier i landets vestre del. Ved folketellingen i 2011 hadde Dadra og Nagar Haveli et folketall på 342 853.
Nagar Haveli ligger klemt mellom Maharashtra og Gujarat, mens Dadra ligger helt omsluttet av Gujarat, noen kilometer nord for Nagar Haveli. Hovedstaden er Silvassa.
Begge territoriene ligger langs Daman Ganga-elva, og byene Dadra og Silvassa ligger begge på nordbredden av elva. De vestlige Ghatfjellene stiger opp i øst, og åslandet ved fjellfoten utgjør den østre delen av distriktet. Selv om Det arabiske hav ligger like i vest, har ikke territoriet kyst.
De viktigste språkene i territoriet er marathi, hindi og gujarati.

Historie

Territoriet var en del av den portugisiske kolonien Goa fra 1779 til 1954, da det ble tatt opp i India. Fra 1954 til 1961 var territoriet i stor grad selvstyrt, og selvstyreorganet het Varishta Panchayat of Free Dadra and Nagar Haveli. I 1961 ble det et forbundsterritorium i India. Dadra og Nagar Havel er i dag representert i Indias parlament, både i overhuset og i underhuset.

Økonomi

Bruttonasjonalprodukti i Dadra og Nagar Haveli utgjorde 218 millioner USD i 2004. Industrien er hovedbeskjeftigelsen, noe som fremmes av at skatte- og avgiftsnivået er lavere enn i nabodelstatene.
Labroma

Utbredelse

Slekten er bare kjent fra provinsen Western Australia.
Vannpolo under Middelhavslekene 1983

Vannpolo under Middelhavslekene 1983. Vannpolo var en av flere sporter under de niende middelhavslekene som ble arrangert i Casablanca i Marokko i perioden 3. til 17. september 1983. Det var niende gangen som vannpolo var med på programmet under Middelhavslekene. Det var en turnering for menn, åtte lag deltok.
Aegus (s.str.) insipidus

Utseende

En middelsstor (ca. 30 millimeter), avlang, noe flat, halvblankt brunsvart til svart hjortebille. Hannen har stort, bredt hode og store, brede, sigdformede kjever. Disse er nokså lange og har vanligvis en kort tann i den indre halvdelen og en innoverrettet, butt, bred tann nær roten. Som vanlig hos hjortebiller viser hanner av denne arten allometri, slik at store hanner har forholdsvis betydelig større hode og kjever. Hannens hode er nokså matt, nokså tett og kraftig punktert, særlig på sidene. Hodet har et lite, rundet utskudd bak fasettøynene. Pronotum er avrundet rektangulært, mye bredere enn langt, innsnevret ved roten, blankt og ganske fint punktert, med en bred, grunn midtfure. Dekkvingene er jevnbrede med fine, skarpe punktstriper, kraftig punkterte ved roten og langs ytterkanten. Beina er mørkbrune. Hunnen er mindre enn hannen uten forstørret hode og kjever, hode og pronotum er tett og grovt punktert og nokså matt.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt på Sulawesi, skal også finnes på D'Entrecasteaux-øyene ved Ny-Guinea.
Seward Census Division

Seward Census Division er en tidligere folketellingsdivisjon i den amerikanske delstaten Alaska. Det lå ved Alaskabukta, helt sør i delstaten, og utgjorde de østlige delene av Kenaihalvøya. I 1960 hadde området et totalt areal på 8 099 kvadratkilometer.
Området ble etablert som et valgdistrikt i 1958, og ble organisert som en del av Kenai Peninsula Borough ved etableringen av bykommunen i 1964.
Zigong

Zigong (Forenklet kinesisk: 自贡; tradisjonell kinesisk: 自貢; pinyin: Zìgòng) er en by på prefekturnivå i provinsen Sichuan i det vestlige Kina. Befolkningen innen bygrensene anslås (2005) til 3 720 000.
Bergen Billedgalleri

Bergen Billedgalleri er en stor samling billedkunst i Bergen Kunstmuseum. Samlingen inneholder flere hovedverk innen norsk maleri, eldre europeiske kunstskatter og ny internasjonal kunst.

Historikk

Bergen Billedgalleri ble opprettet i 1878 som en kommunal institusjon. Samlingene var da en del av Bergen Museum og ble vist i en bygning på Engen. I 1896 ble kunsten flyttet til Den permanente Utstillingsbygning, også kalt «Permanenten». Denne bygningen ble overtatt av kommunen i 1908. I 1935 flyttet billedgalleriet endelig inn i det nye bygget ved Lille Lungegårdsvann. I 1989 ble Bergen Billedgalleri en del av Bergen Kunstmuseum. Etter en del organisatoriske omlegninger ble store deler av bygningsmassen til Bergen Lysverker ledig. Det meste av dette ble ominnredet og er nå blitt hovedbygg for museet. Permanenten ble etter denne omleggingen frigjort til bare å være kunstindustrimuseum.
Bergen Kunstmuseum består av Stenersen-samlingen, Rasmus Meyers samling og Bergen billedgalleri.
Hepu

Hepu (kinesisk: 合浦县; pinyin:  Hépǔ Xiàn) er et fylke i den autonome region Guangxi i Folkerepublikken Kina. Det er del av byprefekturet Beihai.
I 1999 var folketallet på 890 179 innbyggere.

Kulturminner

I fylket ligger Dashi Avalokitesvara-tempelet (Dashi ge 大士阁) og graver fra Han-dynastiets tid (Hepu Han muqun 合浦汉墓群), kulturminner som i 1988 henholdsvis 1996 ble oppført på listen over kulturminner i Folkerepublikken Kina.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Kinas riksvei 325 (Guangnan-veien) løper gjennom området. Den fører vestover fra Guangzhou i Guangdong til Nanning i Guangxi.
Hanahallen

Innebandy

Sandnes IBK er en innebandyklubb med tilhørighet i Hanahallen. Hallen brukes i forbindelse med Sandnes IBK sine hjemmekamper og minirunder i innebandy.
Riksväg 68

Riksväg 68 i Sverige går mellom Gävle og Lindesberg.